กระทรวงแรงงาน ขยายการจ้างงานผู้สูงอายุ สร้างโอกาสการมีงานทำ ขณะที่ผู้ประกอบการก็ได้ลดหย่อนภาษี
นางสาวบุณยวีร์ ไขว้พันธุ์ รองอธิบดีกรมการจัดหางาน กระทรวงแรงงาน กล่าวว่า กรมการจัดหางานมีภารกิจหลักในการจัดหางานให้ประชาชนทุกช่วงวัย โดยเฉพาะกลุ่มผู้สูงอายุที่ในอนาคตจะมีเพิ่มขึ้น ซึ่งเป็นทรัพยากรที่สำคัญทรงคุณค่าต่อสังคมและประเทศชาติ เพราะเป็นผู้ที่สั่งสมประสบการณ์และภูมิปัญญา กรมการจัดหางานได้จัดทำโครงการขยายโอกาสการมีงานทำให้กับผู้สูงอายุ มุ่งเน้นส่งเสริมการมีงานทำและยกระดับคุณภาพชีวิต ส่งเสริมอาชีพที่เหมาะสมกับวัยและประสบการณ์ โดยได้มีการสำรวจความต้องการของผู้สูงอายุที่มีความพร้อมและมีศักยภาพที่จะทำงาน ประมาณ 9,000 คน ส่วนใหญ่ต้องการประกอบอาชีพอิสระร้อยละ 76 ต้องการทำงานประจำร้อยละ 15 และต้องการทำงานด้วยและประกอบอาชีพอิสระด้วย ร้อยละ 9 เมื่อได้สำรวจความต้องการแล้วก็ได้จัดประชุมหารือนายจ้าง/สถานประกอบการกว่า 2,000 แห่ง เชิญชวนเพื่อให้เกิดการจ้างงานผู้สูงอายุ ซึ่งในปีงบประมาณ 2565 ณ เดือนสิงหาคม มีผู้สูงอายุที่มาใช้บริการจัดหางาน จำนวน 1,392 คน ในจำนวนนี้มีการจ้างงานผู้สูงอายุแล้ว 1,007 คน ส่วนใหญ่เป็นงานด้านการผลิต พนักงานดูแลความปลอดภัย แม่บ้าน ผู้ประกอบวิชาชีพด้านการสอน และพนักงานขับรถยนต์ ส่วนอัตราค่าจ้างขึ้นอยู่กับการตกลงของนายจ้างกับผู้สูงอายุ ซึ่งนายจ้างสามารถนำค่าใช้จ่ายไปหักลดหย่อนภาษีได้นอกจากนี้ กรมการจัดหางาน ยังนำร่องจ้างงานผู้สูงอายุในหน่วยงานราชการเพื่อเป็นตัวอย่างและเชิญชวนจ้างงานผู้สูงอายุ ควบคู่กับการส่งเสริมการประกอบอาชีพอิสระที่เปิดให้ผู้สูงอายุได้ทดลองฝึกอาชีพที่สามารถนำไปต่อยอดสร้างรายได้และลดค่าใช้จ่าย สร้างช่องทางการจำหน่ายสินค้าผ่านออนไลน์ ทำให้ผู้สูงอายุมีอาชีพและรายได้แล้ว 523 คน พร้อมดำเนินการพัฒนาศักยภาพผู้สูงอายุสู่การเป็นวิทยากรถ่ายทอดภูมิปัญญาสู่คนรุ่นหลัง และขึ้นทะเบียนภูมิปัญญาในบัญชีของกรมการจัดหางานเพื่อฐานข้อมูลที่สามารถดึงไปใช้เป็นวิทยากรในพื้นที่ต่างๆ ช่วยเพิ่มโอกาสการจ้างงาน สำหรับผู้สูงอายุตั้งแต่ 60 ปีขึ้นไป ที่มีความพร้อมและศักยภาพที่จะทำงาน สามารถให้ลูกหลานสมัครงานผ่านเว็บไซต์ไทยมีงานทำ.doe.go.th ซึ่งมีตำแหน่งงานว่างรองรับผู้สูงอายุ หรือติดต่อสำนักงานจัดหางานจังหวัดทั่วประเทศ